Egy kiállításon szerepel Hitler, Jackson és Huszein kézjegye - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 11. 11. 21:34:35
Egy kiállításon szerepel Hitler, Jackson és Huszein kézjegye
Szerző: MTI | info@dehir.hu Közzétéve: 2014.03.20. 11:37	| Frissítve: 2014.03.20. 11:37
Washington – A washingtoni Nemzeti Levéltárban mutatják be a több mint százdarabos autogram-gyűjteményt, mely történelmi szempontból is jelentős.
A Marking the Mark című, 2015 januárjáig nyitva tartó "aláírás-kiállítás" egyik jeles darabja a három történelmi vezető, Sztálin, Truman és Churchill kézjegye, amelyet a potsdami konferencia idején tartott zenekari koncert műsorfüzetére róttak.
Az "aláírás haldokló művészetének" szentelt kiállítás alkalmából a levéltár több mint százdarabos ével, híres és hírhedt emberek kézjegyével rukkolt elő: közöttük van George Washingtonnak, az Egyesült Államok első elnökének és Michael Jackson popsztárnak a kézjegye is.
A legmegdöbbentőbb kétségkívül Adolf Hitler és Eva Braun házasságlevele, amelyet a berlini öngyilkosságuk előtti napon, 1945. április 29-én írtak alá.
Az amerikai katonák birtokába került okirat szerint Hitler és az élettársa "tiszta árja családból származik", és szerepel benne az Eva Braunhoz intézett kérdés: "Elfogadja-e ön hitvesének Adolf Hitler Führert?"
A diktátor aláírása girbegurba macskakaparás, a felesége először Eva B.-ként akarta aláírni az okmányt, majd áthúzta lánykori neve B kezdőbetűjét, és az Eva Hitler nevet írta. Tanúként a német diktátor két közeli munkatársának, Joseph Goebbelsnek és Martin Bormann-nak az aláírása szerepel.
"A kézjegyek sokat elmondanak nekünk az aláírókról és az aláírás körülményeiről" - jegyezte meg David Ferriero amerikai levéltáros.
A látogatók megtekinthetik Abraham Lincoln volt amerikai elnök "határozott" és Katharine Hepburn színésznő "merész" aláírását is.
Egy 1989-ben keltezett képeslapon Szaddám Huszein néhai iraki elnök köszönetet mond jókívánságaiért idősebb George Bush amerikai elnöknek. Két évvel később Kuvait megszállása miatt az Egyesült Államok megtámadta Irakot.
Címkék: Washington, Autogram, Gyűjtemény, Aláírás